**ПРИЛОЖЕНИЕ IІ**

**Общи условия**

**към договори за финансиране на крайни получатели по Механизма за възстановяване и устойчивост**

СЪДЪРЖАНИЕ

**ЧЛЕН 1. ОБЩИ ПОЛОЖЕНИЯ**

**ЧЛЕН 1А. СПЕЦИФИЧНИ ПРАВИЛА ПРИ ИЗПЪЛНЕНИЕ НА ИНВЕСТИЦИЯТА В ПАРТНЬОРСТВО**

**ЧЛЕН 2. ОТГОВОРНОСТ**

**ЧЛЕН 3. ДОПУСТИМИ РАЗХОДИ, ДАНЪК ДОБАВЕНА СТОЙНОСТ**

**ЧЛЕН 4. ЗАДЪЛЖЕНИЕ ЗА НЕДОПУСКАНЕ НА НЕРЕДНОСТИ**

**ЧЛЕН 5. ИЗМАМА, ЗАСЯГАЩА ФИНАНСОВИТЕ ИНТЕРЕСИ НА ЕС**

**ЧЛЕН 6. КОРУПЦИЯ, ЗАСЯГАЩА ФИНАНСОВИТЕ ИНТЕРЕСИ НА ЕС**

**ЧЛЕН 7. КОНФЛИКТ НА ИНТЕРЕСИ**

**ЧЛЕН 8. ДВОЙНО ФИНАНСИРАНЕ, ЗАСЯГАЩО ФИНАНСОВИТЕ ИНТЕРЕСИ НА ЕС**

**ЧЛЕН 9. СЧЕТОВОДНО ОТЧИТАНЕ, ПРОВЕРКИ, СЪХРАНЯВАНЕ НА ДОКУМЕНТАЦИЯ**

**ЧЛЕН 10. ЗАДЪЛЖЕНИЕ ЗА ПРЕДОСТАВЯНЕ НА ДНЕВНИ ФИНАНСОВИ ОТЧЕТИ И ФИНАНСОВО-ТЕХНИЧЕСКИ ОТЧЕТИ И ДРУГА ИНФОРМАЦИЯ**

**ЧЛЕН 11. ОДОБРЯВАНЕ НА ДНЕВНИТЕ ФИНАНСОВИ ОТЧЕТИ И ФИНАНСОВО-ТЕХНИЧЕСКИТЕ ОТЧЕТИ И ИЗВЪРШВАНЕ НА ПЛАЩАНИЯТА**

**ЧЛЕН 12. ОКОНЧАТЕЛЕН РАЗМЕР НА БЕЗВЪЗМЕЗДНОТО ФИНАНСИРАНЕ**

**ЧЛЕН 13. ВЪЗСТАНОВЯВАНЕ НА БЕЗВЪЗМЕЗДНОТО ФИНАНСИРАНЕ**

**ЧЛЕН 14. ПРАВО НА СОБСТВЕНОСТ/ПОЛЗВАНЕ НА РЕЗУЛТАТИТЕ И ПРИДОБИТИТЕ АКТИВИ**

**ЧЛЕН 15. ПОВЕРИТЕЛНОСТ**

**ЧЛЕН 16. ИНФОРМАЦИЯ, КОМУНИКАЦИЯ И ПУБЛИЧНОСТ**

**ЧЛЕН 17. ИЗМЕНЕНИЕ НА ДОГОВОРА**

**ЧЛЕН 18. ПРЕХВЪРЛЯНЕ НА ПРАВА И ЗАДЪЛЖЕНИЯ ПО ДОГОВОРА**

**ЧЛЕН 19. СПИРАНЕ И ПРОДЪЛЖАВАНЕ НА ИЗПЪЛНЕНИЕТО, ИЗВЪНРЕДНИ ОБСТОЯТЕЛСТВА**

**ЧЛЕН 20. ПРЕКРАТЯВАНЕ НА ДОГОВОРА**

**ЧЛЕН 21. ПРИЛОЖИМ ЗАКОН И УРЕЖДАНЕ НА СПОРОВЕ**

**Член 1. Общи положения**

**1.1.** Крайният получател е длъжен да изпълни одобрения проект (предложение за изпълнение на инвестиция) по националния План за възстановяване и устойчивост (ПВУ), финансиранпо Механизма за възстановяване и устойчивост (МВУ), съобразно описанието на инвестицията, съдържащо се в Приложение I към договора и с оглед реализирането на предвидените в него етапи (качествени показатели) и цели (количествени показатели). Изпълнението на инвестицията следва да се осъществи в съответствие с приложимото национално и европейско законодателство, принципите и правилата на МВУ, приложимите изисквания на националния ПВУ, Условията за кандидатстване и Условията за изпълнение по процедурата за подбор на крайни получатели, както и Ръководството за изпълнение на инвестициите по чл. 31 от *Постановление № 114 от 8 юни 2022 г. за определяне на детайлни правила за предоставяне на средства на крайни получатели от Механизма за възстановяване и устойчивост (ПМС № 114/2022)*, когато такова е издадено от Структурата за наблюдение и докладване (СНД), както и текущите указания относно изпълнението и отчитането на одобрените инвестиция, публикувани от СНД на официалната й интернет-страница.

**1.2.** Крайният получател трябва да изпълни проекта (инвестицията по ПВУ) с грижата на добър стопанин, при спазване на принципите за добро финансово управление (икономичност, ефикасност, ефективност и избягване на двойно финансиране), свободна конкуренция, равно третиране, публичност и недопускане на дискриминация, съобразно най-добрите практики в съответната област и в съответствие с настоящия договор. За тази цел крайният получател трябва да осигури всички финансови, човешки и материални ресурси, необходими за пълното и точно изпълнение на одобрената инвестиция по ПВУ.

**1.3.** Крайният получател изпълнява задълженията си самостоятелно или съвместно с един или повече партньори, ако такива са посочени в описанието на инвестицията - Приложение І, и договора за финансиране.

**1.4.** Партньорите участват в изпълнението на проекта (инвестицията по ПВУ) и техните разходи са допустими и подлежат на доказване на същото основание както разходите, направени от крайния получател. Основната част от инвестицията се изпълнява от крайния получател и, ако е приложимо, от неговите партньори.

**1.5.** Крайният получател и СНД са единствените страни (наричани за краткост “страните”) по договора за финансиране, с изключение на случаите, в които инвестицията се изпълнява в партньорство от крайния получател и негови партньори, и между тях и СНД е сключено общо споразумение по чл. 11, ал. 3 от *Постановление № 157 от 7 юли 2022 г. за определяне на органите и структурите, отговорни за изпълнението на Плана за възстановяване и устойчивост на Република България, и на техните основни функции (ПМС № 157/2022)*. Извън случаите по предходното изречение, СНД не се намира в договорни отношения с партньорите или изпълнителите на крайния получател във връзка с изпълнението на одобрения проект (инвестиция по ПВУ), и само крайният получател е отговорен пред СНД за изпълнението на проекта (инвестицията по ПВУ).

**1.6.** Крайният получател има право да сключва договори с изпълнители за осъществяването на проекта (инвестицията по ПВУ), както това е предвидено в описанието на инвестицията – Приложение І. В тези случаи крайният получател се задължава да прилага:

1.6.1. процедурите за възлагане на обществени поръчки, уредени в Закона за обществените поръчки (ЗОП) и нормативните актове по прилагането му, когато се явява възложител по смисъла на ЗОП;

1.6.2. процедурите за определяне на изпълнител, предвидени в Постановление № 80 на Министерския съвет от 9 май 2022 за определяне на правилата за възлагане на дейности по инвестиции от крайни получатели на средства от МВУ (ПМС № 80/2022), в случай, че не е възложител по смисъла на ЗОП;

1.6.3. специфичните изисквания на СНД, ако такива са определени в Условията за кандидатстване, Условията за изпълнение по процедурата за подбор на крайни получатели, договора за финансиране и/или в Ръководството за изпълнение на инвестициите по чл. 31 от ПМС № 114/2022 г., в случаите, когато определянето на изпълнител на възлаганата дейност не попада в обхвата или е под прага на процедурите по т. 1.6.1 и 1.6.2.

**1.7.** Крайният получател се задължава да спазва, по време и след приключване изпълнението на проекта (одобрената инвестиция по ПВУ), всички изисквания на приложимия към инвестицията режим на държавна/минимална помощ, и носи пълната отговорност за тяхното неспазване. Изпълнението на това задължение ще бъде проверявано от СНД чрез извършване на проверки на място, включително внезапни, и/или изискване документи за установяване на обстоятелствата дали съответният актив се използва на определеното място и за предварително заявените цели на инвестицията, както и дали е в експлоатация. В случай на нарушения на изискванията на приложимия режим държавна/минимално помощ, извършени по време или след приключване изпълнението на инвестицията, и открити в срока по чл. 9.8, крайният получател дължи да възстанови изцяло предоставената държавна помощ със съответната законна лихва, освен ако специални разпоредби на приложимия режим държавна помощ не предвиждат частично възстановяване.

**1.8.** При изпълнението на инвестицията следва да се спазва и принципа за "ненанасяне на значителни вреди" по смисъла на чл. 5, пар. 2 във връзка с чл. 2, т. 6 от Регламент (ЕС) 2021/241.

**1.9.** Крайният получател гарантира, че условията, приложими към него като страна по договора за финансиране по силата на настоящите Общи условия се отнасят съответно и към неговите партньори, а условията по членове 1, 2, 4, 5, 6, 7, 8, 9, 15 и 16 се отнасят и до всички негови изпълнители. Той е длъжен да включи разпоредби в този смисъл в договорите, които сключва с тези лица.

**Член 1А. Специфични правила при изпълнение на инвестицията в партньорство.**

1А.1. В случай че изпълнението на инвестицията се осъществява от Краен получател в партньорство, СНД подписва споразумение с Крайния получател, който е отговорен за цялостното изпълнение на инвестицията. В партньорското споразумение между Крайния получател и неговите партньори се определят конкретните отговорности на всеки партньор. Крайният получател включва изрична клауза в партньорското споразумение, с което страните се съгласяват, че клаузите в настоящите Общи условия се отнасят съответно и към партньорите в споразумението.

1А.2. Партньорите участват в изпълнението на Инвестицията и техните разходи са допустими и подлежат на доказване на същото основание и със същите документи, както и разходите, направени от Крайния получател.

1А.3. За дейностите, изпълнявани от партньори на Крайния получател, аналитичната отчетност се осигурява от съответната партньорска организация.

1А.4. След получаване на средствата по подадения дневен финансов отчет, в срок от 3 работни дни, Крайният получател превежда одобрената сума, относима за партньора, по представената от партньора банкова сметка.

1А.5. С представянето на ФТО Крайният получател декларира, че за отчетния период няма установени от компетентни органи случаи на съмнение за измама, конфликт на интереси или корупция или предоставят информация за броя и вида на установените случаи, както и издадените становища от съответните органи, **включително за изпълняваните от партньорите дейности.**

1А.6. При промяна на обстоятелства по административната информация на партньорите (адрес, телефон, лице за контакт, електронна поща или подобни) Крайният получател уведомява СНД за настъпилите промени и ги удостоверява с необходимите документи. При промяна на банковата сметка, към уведомлението се прикачва сканиран оригинал на новата финансова идентификация, съгласно договора.

1А.7. При промяна на лицето, представляващо партньора, Крайният получател незабавно уведомява СНД за настъпилата промяна. Към уведомлението се прилагат сканирани оригинали на следните документи и предоставя следната информация:

• акта за промяна, издаден от компетентен орган;

• Декларация за кандидатстване, декларация по т. 19 и 21 от Рамката за държавна помощ (Приложение № 1 и 2 към Насоките за кандидатстване);

* Свидетелство за съдимост на новото лице, представляващо партньора.

1А.8. Промяна на статута на организацията (в случаи на преобразуване на партньора). Такива промени са допустими само по изключение, като например при промяна на нормативната уредба или други обстоятелства, независещи от партньора и в случай, че новият статут на организацията партньор е допустим съгласно Условията за кандидатстване/Поканата по съответната процедура. Мотивираното предложение на Крайния получател съдържа следните документи:

* Описание на новите данни на партньорската организация. Задължително е посочването на номер по Булстат/ЕИК;

• Към искането за изменение на договора Крайният получател следва да приложи и всички относими документи, посочени в Условията за кандидатстване по съответната процедура/Поканата и доказващи допустимостта на институцията, предложена за партньор.

• Допълнително споразумение към споразумението за партньорство, което следва да е подписано от Крайният получател и всички партньори по проекта;

• Декларация за кандидатстване, декларация по т. 19 и 21 от Рамката за държавна помощ (Приложение № 1 и 2 към Насоките за кандидатстване), Декларация при сключване на договора (Приложение Насоки за кандидатстване);

• Свидетелство за съдимост на новото лице, представляващо партньора;

• Финансова идентификация (ако е приложимо);

• Информация за телефон, лице за контакт и електронна поща.

**Член 2. Отговорност**

**2.1.** СНД не носи отговорност за вреди, нанесени на служителите или имуществото на крайния получател по време на изпълнение на проекта (инвестицията по ПВУ) или като последица от него.

**2.2.** Крайният получател поема цялата отговорност към трети лица, в това число и отговорност за вреди от всякакъв характер, понесени от тези лица по време на изпълнение на проекта (инвестицията по ПВУ) или като последица от това. СНД не носи отговорност, произтичащата от искове или жалби вследствие нарушение на нормативни изисквания от страна на крайния получател, неговите служители или лица, подчинени на неговите служители, или в резултат на нарушение на правата на трето лице.

**Член 3. Допустими разходи, данък добавена стойност**

**3.1.** Допустими за финансиране по настоящия договор са разходите, които отговарят едновременно на следните условия:

3.1.1. разходите са за дейности, съответстващи на предвидените в одобреното предложение на изпълнение на инвестиция – Приложение І, и се извършват от допустими крайни получатели;

3.1.2. разходите попадат във включени в условията за кандидатстване и условията за изпълнение по съответната процедура за предоставяне на средства по МВУ, и в одобреното предложение за изпълнение на инвестицията категории разходи;

3.1.3. разходите не надхвърлят праговете за съответната категория, определени в условията за кандидатстване и условията за изпълнение по процедурата за предоставяне на средства от МВУ и в одобреното предложение на изпълнение на инвестицията;

3.1.4. разходите са за реално доставени продукти, извършени услуги, строителни и монтажни работи и положен труд, и са подкрепени от съответни разходооправдателни документи или други документи с еквивалентна стойност;

3.1.5. разходите са извършени законосъобразно съгласно приложимото право на Европейския съюз и българското законодателство;

3.1.6. разходите са отразени в счетоводната документация на крайния получател чрез отделни счетоводни аналитични сметки или в отделна счетоводна система;

3.1.7. за направените разходи е налична одитна следа;

3.1.8. разходите са съобразени с приложимите правила за предоставяне на държавни помощи.

3.1.9 разходите са за дейности, по отношение на които са спазени принципите за свободна конкуренция, равнопоставеност, недопускане на дискриминация, пропорционалност и публичност при събиране, разглеждане и оценяване на оферти и сключването на договори от страна на крайните получатели на средства от МВУ за изпълнение на инвестиции.

**3.2.** Без да противоречи на разпоредбите на Регламент (ЕС) 2021/241 и на приложимото право на Европейския съюз и българското законодателство, за да бъдат признати за допустими по проекта, разходите трябва да отговарят и на детайлните изисквания, предвидени в съответните условия за кандидатстване и за изпълнение на договори по процедурата за предоставяне на средства от МВУ.

**3.3.** Крайният получател отговоря за администриране на процеса на определяне на данък върху добавената стойност като допустим разход. При оформяне на исканията за плащане, за документалната отчетност, както и за всички други свои задължения във връзка с получаване на средства по МВУ, крайните получатели са длъжни да прилагат действащите нормативни актове към момента на изпълнение на договора за финансиране за определянето на ДДС като „възстановим” и следователно недопустим разход, или като „невъзстановим” и следователно допустим разход по МВУ. Крайният получател се съгласява компетентният орган по приходите да предоставя информация за него на СНД и/или други контролни и одитни органи орган при поискване.

**Член 4. Задължение за недопускане на нередности**

**4.1.** При изпълнението на договора крайният получател е длъжен да спазва всички изисквания, произтичащи от приложимите нормативни актове от правото на ЕС и националното законодателство, в това число, но не единствено, нормативните актове, които уреждат бюджетната, финансово-стопанската и отчетната дейност, възлагането и изпълнението на обществени поръчки по реда на ЗОП, съответно възлагането и изпълнението на дейности по реда на чл. 1.6.2 или 1.6.3, както е приложимо. Всяко нарушение на приложимото право на Европейския съюз и/или на българското законодателство, извършено във връзка с изпълнението на договора чрез действие или бездействие от страна на крайния получател, което има или би имало за последица нанасянето на вреда на средства от бюджета на ЕС, и/или бюджетите на институциите, органите, службите и агенциите на ЕС, създадени съгласно Договорите на ЕС, и/или бюджетите, пряко или косвено управлявани и контролирани от тях, и/или на средства от националния бюджет, се счита за „нередност“ при изпълнението на договора и може да има съответните последици по членове 11.5, 13 и 20.

**4.2.** Крайният получател е длъжен при изпълнението на договора да не допуска измама, корупция, конфликт на интереси и двойно финансиране, засягащи финансовите интереси на Европейския съюз, както и да прилага контроли за тяхното предотвратяване, установяване и коригиране. „Финансови интереси на ЕС“ означава всички приходи, разходи и активи, включени във, придобити чрез или дължими на: бюджета на ЕС; бюджетите на институциите, органите, службите и агенциите на ЕС, създадени съгласно Договорите на ЕС, или бюджетите, пряко или косвено управлявани и контролирани от тях.

Нарушенията по настоящия член се определят като „сериозни нередности“ при изпълнението на договора.

**Член 5. Измама, засягаща финансовите интереси на ЕС**

**5.1.** Измама, засягаща финансовите интереси на Европейския съюз[[1]](#footnote-1) при изпълнение на договора, е налице във всеки от случаите:

5.1.1. по отношение на разходите по договора – всяко умишлено действие или бездействие, което се отнася до:

1. използването или представянето на фалшиви, неверни или непълни декларации или документи, в резултат на което се присвояват или неправомерно се задържат средства или активи от бюджета на ЕС или бюджетите, управлявани от ЕС или от негово име;
2. неоповестяването на информация в нарушение на конкретно задължение, което води до същия резултат; или
3. неправилното използване на такива средства или активи за цели, различни от тези, за които те са били първоначално предоставени;

5.1.2. по отношение на приходите от договора – всяко умишлено действие или бездействие, което се отнася до:

1. използването или представянето на фалшиви, неверни или непълни декларации или документи, в резултат на което незаконно се намаляват ресурсите в бюджета на ЕС или бюджетите, управлявани от ЕС или от негово име;
2. неоповестяването на информация в нарушение на конкретно задължение, което води до същия резултат; или
3. неправилното използване на законно предоставени ползи, което води до същия резултат;

**5.2.** По смисъла на чл. 5.1.1 „присвояване“ означава действие на публичен служител, на когото пряко или косвено е възложено управление на средства или активи, за договаряне или разплащане със средства или усвояване или използване на активи в противоречие с целта, за която те са били предназначени по принцип, което вреди на финансовите интереси на ЕС.

**5.3.** Престъплението „измама“ по чл. 209, чл. 212 и 212а от Наказателния кодекс, когато то е извършено при изпълнение на договора и засяга финансовите интереси на Европейския съюз, се счита за „измама, засягаща финансовите интереси на ЕС“ по смисъла на настоящия член. Престъплението „длъжностно присвояване“ по чл. 201 от Наказателния кодекс когато то е извършено при изпълнение на договора и засяга финансовите интереси на Европейския съюз, се счита за „присвояване“ по смисъла на чл. 5.1.1.

**Член 6. Корупция, засягаща финансовите интереси на ЕС**

6.1. Корупция, засягаща финансовите интереси на ЕС[[2]](#footnote-2) при изпълнение на договора, е налице в случаите на:

6.1.1. „пасивна корупция“ - действия на публичен служител, който пряко или чрез посредник поиска или получи облаги, независимо от естеството им, за себе си или за трето лице, или приеме обещание за такава облага, за да извърши или да се въздържи от извършването на действия в съответствие със своите служебни задължения или при изпълнението на своите функции по начин, който вреди или има вероятност да навреди на финансовите интереси на ЕС;

6.1.2. „активна корупция“ - действия на всяко лице, което пряко или чрез посредник обещае, предложи или предостави облаги, независимо от естеството им, на публичен служител за него или за трето лице, с оглед извършване или въздържане от извършване на действия от служителя в съответствие със служебните му задължения или при изпълнението на неговите функции по начин, който вреди или има вероятност да навреди на финансовите интереси на ЕС.

6.2. За целите на настоящия член „публичен служител“ означава:

6.2.1. служител на ЕС или служител на националната администрация, включително всеки служител на националната администрация на друга държава членка и всеки служител на националната администрация на трета държава:

i) „служител на ЕС“ означава лице, което е:

* длъжностно лице или друг договорно нает от ЕС служител по смисъла на Правилника за длъжностните лица и Условията за работа на другите служители на Европейския съюз, установени в Регламент (ЕИО, ЕВРОАТОМ, ЕОВС) № 259/68 (16) („Правилник за персонала“), или
* командировано в ЕС от държава членка или от публичен или частен орган и което изпълнява функции, съответстващи на функциите, изпълнявани от длъжностните лица или другите служители на ЕС.

Без да се засягат разпоредбите относно привилегиите и имунитетите, установени в протоколи № 3 и № 7, членовете на институции, органи, служби и агенции на ЕС, създадени в съответствие с Договорите, и персоналът на тези органи се приравняват на служители на ЕС, доколкото Правилникът за персонала не се прилага за тях;

ii) „служител на националната администрация“ следва да се разбира като позоваване на определението за „длъжностно лице“ или „публичен служител“ в националното право на държавата членка или на третата държава, в която съответното лице изпълнява своите функции.

Въпреки това при производство, насочено срещу длъжностно лице на държава членка или служител на националната администрация на трета държава, което е образувано от друга държава членка, последната не е длъжна да прилага определението за „служител на националната администрация“, освен доколкото посоченото определение е съвместимо с нейното национално право.

Понятието „служител на националната администрация“ включва всяко лице, заемащо длъжност в изпълнителната, административната или съдебната система на национално, регионално или местно равнище. Всяко лице, заемащо длъжност в законодателната система на национално, регионално или местно равнище, се приравнява на служител на националната администрация;

6.2.2. всяко друго лице, на което са възложени и упражнява функции на публична служба, които включват управление или вземане на решения, засягащи финансовите интереси на ЕС в държавите членки или в трети държави.

**6.3.** Престъпленията „подкуп“ по чл. 301, чл. 304, 304а, 304б, 304в и „провокация към подкуп“ по чл. 307 от Наказателния кодекс, в случаите, в които са извършени при изпълнение на договора и засягат финансовите интереси на Европейския съюз, се считат за „корупция, засягаща финансовите интереси на ЕС“ по смисъла на настоящия член.

**Член 7. Конфликт на интереси**

**7.1.** Конфликт на интереси при изпълнението на договора, засягащ финансовите интереси на ЕС, е налице в следните случаи:

7.1.1. съгласно чл. 61 от Регламент (ЕС, ЕВРАТОМ) № 2018/1046 - когато за безпристрастното и обективно изпълнение на функциите по договора за финансиране от финансовите участници по смисъла на Дял ІV, Глава 4 от регламента и другите лица, включително националните органи на всяко равнище, участващи в изпълнението на бюджета на ЕС, и/или бюджетите на институциите, органите, службите и агенциите на ЕС, създадени съгласно Договорите, и/или бюджетите, пряко или косвено управлявани и контролирани от тях, включително в подготвителните действия, в одита или в контрола може да възникне съмнение поради причини, свързани със семейството, емоционалния живот, политическата или националната принадлежност, икономически интереси или всякакъв друг пряк или косвен личен интерес; и/или

7.1.2. съгласно чл. 70 от Закона за противодействие на корупцията (ЗПК) - когато лице заемащо публична длъжност, което е страна или изпълнител по настоящия договор, или представлява страна по настоящия договор има частен интерес, който може да повлияе върху безпристрастното и обективното изпълнение на правомощията или задълженията му по служба като страна по договора. „Частен“ е всеки интерес, който води до облага от материален или нематериален характер за лицето, заемащо публична длъжност, или за свързани с него лица, включително всяко поето задължение. „Облага“ и „свързани лица“ се разбират в смисъла, дефиниран съответно в чл. 72 и § 1, т. 9 от Допълнителните разпоредби на Закона за противодействие на корупцията и/или

7.1.3. когато:

1. Крайният получател, ако не е бюджетно предприятие, сключи трудов или друг договор за изпълнение на ръководни или контролни функции с, или се представлява от, лице на трудово или служебно правоотношение в СНД, докато заема съответната длъжност и една година след напускането й;
2. Лице на трудово или служебно правоотношение в СНД, докато заема съответната длъжност и една година след напускането й е придобило дялове или акции от капитала на крайния получател или извърши консултантска дейност по отношение на крайния получател;
3. Крайният получател сключи договор за консултантски услуги с лице на трудово или служебно правоотношение в СНД, докато заема съответната длъжност и една година след напускането й;

7.1.4. когато бъде установено, че:

1. крайният получател се е опитал да:

* повлияе на вземането на решение от страна на СНД на ПИТ, свързано с отстраняването, подбора или възлагането, включително чрез предоставяне на невярна или заблуждаваща информация, или
* получи информация, която може да му даде неоснователно предимство в процедурата за предоставяне на средства.

1. по отношение на крайния получател е налице неравнопоставеност по смисъла по чл. 44, ал. 5 от Закона за обществени поръчки по отношение на процедурата за подбор на предложения за изпълнение на инвестиции.
2. крайният получател е:

* е представил документ с невярно съдържание, свързан с удостоверяване липсата на основания за отстраняване или изпълнението на критериите за подбор;
* не е предоставил изискваща се информация, свързана с удостоверяване липсата на основания за отстраняване или изпълнението на критериите за подбор.

**7.2.** Конфликт на интереси е налице и когато крайният получател е сключил договор за възлагане на дейности по изпълнението на одобрената инвестиция, като:

7.2.1. Лицата, които представляват крайния получател, и членовете на неговите управителни и надзорни органи съгласно търговския регистър и регистъра на юридическите лица с нестопанска цел са свързани лица по смисъла на § 1, т. 13 и 14 от допълнителните разпоредби на Закона за публичното предлагане на ценни книжа с лице, на което е възложено изпълнение на дейности по настоящия договор, или с посочените от него подизпълнители, или с членове на техните управителни или контролни органи;

7.2.2. Лицата, които представляват крайния получател, и членовете на неговите управителни и надзорни органи съгласно търговския регистър и регистъра на юридическите лица с нестопанска цел не трябва да имат интерес, който може да води до облага по смисъла на чл. 72 от Закона за противодействие на корупцията и за който би могло да се приеме, че влияе на тяхната безпристрастност и независимост във връзка с възлагането на договора.

Когато в състава на контролен или управителен орган на крайния получател участва юридическо лице, основанията по чл. 7.2.1 и 7.2.2 се отнасят за физическите лица, които го представляват съгласно търговския регистър и регистъра на юридическите лица с нестопанска цел. Когато крайният получател или юридическо лице в състава на негов контролен или управителен орган се представлява от физическо лице по пълномощие, основанията по чл. 7.2.1 и 7.2.2 се отнасят и за това физическо лице

В посочените в чл. 7.2.1 и 7.2.2 случаи засегнатите от конфликта на интереси разходи, извършени от крайния получател, се считат за недопустими и не подлежат на възстановяване от СНД.

**Член 8. Двойно финансиране, засягащо финансовите интереси на ЕС**

**8.1.** В съответствие с чл. 9 от Регламент (ЕС) 2021/241 двойно финансиране при изпълнението на договора, засягащо финансовите интереси на ЕС, е налице, когато дейности по договора получават подкрепа едновременно от МВУ и от други програми и инструменти на ЕС, като тази подкрепа покрива същите разходи. При никакви обстоятелства едни и същи разходи не могат да се финансират два пъти от бюджета на ЕС.

**8.2.** С оглед недопускане на двойно финансиране на дейностите, които са част от инвестицията, финансирана от МВУ, крайният получател се задължава незабавно информира СНД за всякакви многократни заявления и многократни плащания на безвъзмездно финансиране, свързани с една и съща дейност по инвестицията. При подаването на всеки финансово-технически отчет (ФТО) съгласно чл. 10 да декларира пред СНД пълната актуална информация за свързани проекти или инвестиции, които той изпълнява с финансиране от други програми и източници.

**8.3.** При установяване на случаи на двойно финансиране, разходът не се финансира със средства от МВУ. Ако разходът е вече платен от СНД към крайния получател, СНД предприема действия за възстановяване на неправомерно изплатените или неправилно използвани от крайния получател суми съгласно приложимото национално законодателство за събиране на вземания.

**Член 9. Счетоводно отчитане, проверки, съхраняване на документация**

**9.1.** Крайният получател трябва да води точна и редовна счетоводна документация, отразяващи изпълнението на одобрения проект (инвестиция по ПВУ), използвайки подходяща система за документация и счетоводно отчитане, предоставяща своевременно точна, пълна и надеждна информация. Разходите следва да са отразени в счетоводната документация на крайния получател чрез отделни счетоводни аналитични сметки, ясно рефериращи към договора за финансиране, или в отделна счетоводна система с обособени сметки за отчитане на разходите по договора за финансиране. Счетоводните отчети и разходите, свързани с проекта, трябва да подлежат на ясно идентифициране и проверка.

**9.2.** В случаите, когато крайният получател не е бюджетно предприятие и избраната по договора схема на плащане включва авансово плащане, той се задължава да поддържа отделна банкова сметка или отделна партида към наличната му банкова сметка само за нуждите на проекта, като гарантира, че генерираните лихви по нея могат да бъдат проследими и доказани, както и че информацията по банковата сметка ще позволи лесното идентифициране и проследяване на разходите до и в счетоводните му системи. Счетоводните отчети трябва да съдържат данни за натрупаните лихви върху средствата, изплатени авансово от СНД.

**9.3.** Крайният получател следва да гарантира, че данните, посочени в ДФО и/или ФТО, предвидени в чл. 10, отговарят на тези в счетоводната система и на документацията по изпълнението на инвестицията, и са налични до изтичане на сроковете за съхранение съгласно чл. 9.8.

**9.4**. Крайният получател е длъжен да допуска СНД, упълномощените от него лица, националните контролни и одитиращи органи, Европейската комисия, Европейската служба за борба с измамите, Европейската сметна палата, Изпълнителна агенция „Одит на средствата от ЕС“, Агенцията за държавна финансова инспекция, Националната агенция за приходите и външните одитори, извършващи проверки съгласно чл. 11.8, да проверяват, посредством проучване на документацията му или проверки на място (включително и внезапни), изпълнението на проекта, и да проведат пълен одит, при необходимост, въз основа на разходооправдателните документи, приложени към счетоводните отчети, счетоводната документация и други документи, свързани с финансирането на проекта, в съответствие с процедурите, предвидени в законодателството на Европейския съюз, включително законодателството за защита на финансовите интереси на Европейските общности срещу измами и други нарушения и приложимото национално законодателство, до изтичане на сроковете, посочени в чл. 9.8.

**9.5.** В изпълнение на задължението си по чл. 9.4 крайният получател се задължава да предостави на съответните длъжностни лица достъп до местата, където се осъществява проекта, в това число и достъп до неговите информационни системи, както и до всички документи и бази данни, свързани с финансово-техническото управление на проекта, както и да направи всичко необходимо, за да улесни работата им. Тези документи включват фактури, справки за отработени дни, както и всички останали документи и бази данни, свързани с финансово-техническото управление на проекта, като документация за възлагане относно процедурите за избор на изпълнители, провеждани от крайния получател във връзка с изпълнението на проекта, оферти от кандидати в процедурите, документи, свързани с процедури по оценка, договори с изпълнители, счетоводна документация, ведомости за заплати, кореспонденция със СНД, платежни документи, приемо-предавателни протоколи и др. Достъпът, предоставен на тези длъжностни лица, трябва да бъде поверителен спрямо трети страни без ущърб на публично-правните им задължения. Документите трябва да се съхраняват на достъпно място и да са картотекирани по начин, който улеснява проверката, като крайният получател следва да посочи точното им местонахождение.

**9.6.** В случай че крайният получател не представи оригинали или приемливи копия от горепосочените документи при поискване от страна на представителите на контролните органи по чл. 9.5, това ще е основание за искане от страна на СНД за възстановяване на изплатеното по договора безвъзмездно финансиране, отнасящо се до разходите, за които се отнасят непредставените документи.

**9.7.** Крайният получател гарантира, че правата на СНД, упълномощените от него лица, националните контролни и одитиращи органи, Европейската комисия, Европейската служба за борба с измамите, Европейската сметна палата и външните одитори, извършващи проверки съгласно чл. 11.8, да извършват одити, проверки и проучвания, ще се упражняват равноправно, при еднакви условия и в съответствие с еднакви правила и по отношение на неговите партньори и изпълнители.

**9.8.** В съответствие с чл. 132 от Регламент (ЕС, ЕВРОАТОМ) 1046/2018 крайните получатели съхраняват счетоводните записи и разходооправдателните документи, включително статистически данни и други данни, отнасящи се до финансирането по договора, както и данни и документи в електронен формат, в продължение на пет години след окончателното плащане или, когато няма такова плащане, след приключване на проекта. Когато финансирането не надхвърля 60 000 EUR, този срок е три години.

Записите и документите, отнасящи се до одити, обжалвания, съдебни спорове, искове във връзка с правни задължения или с разследвания на OLAF, се съхраняват до приключването на тези одити, обжалвания, съдебни спорове, искове или разследвания. Във връзка със записи и документи, отнасящи се до разследвания на OLAF, задължението се прилага от крайния получател след уведомяването му за тези разследвания.

Записите и документите се съхраняват под формата на оригинали или заверени копия на оригиналите или на общоприети носители на информация, включително електронни версии на оригинални документи или документи, съществуващи единствено в електронна версия. При съществуващи електронни версии не се изискват оригинали, когато тези документи отговарят на приложимите правни изисквания, за да се смятат за равностойни на оригиналите и да се използват за одитни цели.

В случаите, когато предоставеното финансиране представлява държавна/ минимална помощ, срокът на съхранение е винаги 10 години от датата на предоставяне на инцидентната помощта ad hoc или от датата на предоставяне на последната помощ по схемата за помощ.

**Член 10. Задължение за предоставяне на дневни финансови отчети и финансово-технически отчети и друга информация**

**10.1.** Крайният получател се задължава да изготвя и представя на СНД чрез Информационната система на Механизма за възстановяване и устойчивост (ИС на МВУ) междинни и окончателни дневни финансови отчети (ДФО) и финансово-технически отчети (ФТО) във вида, със съдържанието и в сроковете, предвидени в договора за финансиране или неговите приложения, условията за кандидатстване и условията за изпълнение по съответната процедура, или в нормативните и общите административни актове, приемани в кръга на тяхната компетентност от органите, отговорни за управлението и изпълнението на одобрения План за възстановяване и устойчивост съгласно Постановление № 157 от 7 юли 2022 г. за определяне на органите и структурите, отговорни за изпълнението на Плана за възстановяване и устойчивост на република България, и на техните основни функции (ПМС № 157/2022), в т.ч. в Ръководството за изпълнение на инвестициите по чл. 31 от ПМС № 114/2022 г., в случай, че такова е издадено от СНД, и в текущи оперативни указания, публикувани от СНД.

По изключение, при наличие на обективни и непредвидими обстоятелства, които препятстват крайния получател да спази срок за подаване на (ДФО) и/или ФТО, СНД може да разреши по-късното подаване на отчета въз основа на изрично пояснение на крайния получател за причините, довели до закъснението.

**10.2.** Крайният получател подава искане за плащане, което е неразделна част от ДФО. ФТО се подава за всяко тримесечие и трябва да съдържат необходимите приложения с пълна информация за доказване на всички аспекти на изпълнението за отчетния период и постигането на заложените етапи и цели. В случай че отчетите са неправилно попълнени, непълни и/или не окомплектовани с необходимите приложения, СНД може да приложи разпоредбите на чл. 11.2.

**10.3.** Процедурите за избор на изпълнител по чл. 1.6 подлежат на предварителен и/или последващ контрол за законосъобразност от страна на СНД в съответствие с приложимите за това правила, определени от съответните нормативни актове и/или нарочните указания на СНД. В тази връзка, в случаите на предварителен контрол, крайният получател е длъжен да представи на СНД чрез ИС на МВУ преди провеждането на процедурата проекта на документи по процедурата за избор на изпълнител, съответно да представи на СНД проекта за изменение на вече сключения договор с избрания изпълнител заедно с обосновка за необходимостта от него; в този случай крайният получател следва да обяви процедурата, съответно да подпише изменение на вече сключения договор с определения изпълнител след получаването на одобрението на СНД. В случаите на последващ контрол крайният получател следва в срок до 5 (пет) работни дни след сключването на договор с изпълнител, да представи на СНД чрез ИС на МВУ пълната документация по възлагането на договора за проверка.

**10.4.** Ако Крайният получател не представи ФТО и/или документацията по чл. 10.3 на СНД и/или упълномощените от него лица и не представи приемливо и изчерпателно писмено обяснение относно неизпълнението на това си задължение, СНД има право да прекрати договора по реда на чл. 20.2.xi) и да изиска възстановяване на недължимо платените суми по реда на чл. 13.

**10.5.** Крайният получател е запознат, че в края на изпълнението на инвестицията подлежи на контрол, който да удостовери, че изпълнението на инвестицията действително съблюдава принципа за „ненанасяне на значителни вреди“ съгласно Регламента (ЕС) 2021/241 и Техническите насоки на ЕК „Ненанасяне на значителни вреди“ (2021/C58/01), включително, ако е необходимо, чрез изготвен от независим одитор технически доклад за удостоверяване на спазването на принципа. Ако бъде констатирано несъответствие с принципа за „ненанасяне на значителни вреди“, договорът за финансиране ще се счита за изцяло неизпълнен, като това ще доведе до възстановяване на помощта по реда на чл. 13.

**10.6.** Крайният получател трябва да предоставя на СНД, и/или упълномощените от него лица, както и на всички национални и европейски контролни и одитиращи органи, вкл. одиторите, извършващи проверки съгласно чл. 11.8, цялата изисквана информация относно изпълнението на инвестицията в изрично определения от тях срок.

**10.7.** Ако СНД извършва текуща или последваща оценка на одобрения проект (инвестиция по ПВУ), Крайният получател се задължава да предостави на СНД и/или на лицата, упълномощени от него, цялата документация или информация, която би спомогнала за успешното провеждане на оценката, както и да му предостави правата за достъп, предвидени в чл. 9.4 и чл. 9.5.

**10.8.** Страна по договора, извършила или възложила извършване на оценка относно одобрения проект (инвестиция по ПВУ), предоставя копие от доклада за оценката на другата страна.

**Член 11. Одобряване на дневните финансови отчети и Финансово-техническите отчети и извършване на плащанията**

**11.1.** СНД преглежда и се произнася по подадените от крайния получател ДФО и ФТО в срок от 10 работни дни от подаването им, като проверява съответствието на изпълнението на етапите и целите на инвестицията с всички приложими за това правила.

**11.2.** СНД може да спре срока за произнасяне по ДФО и ФТО по чл. 11.1, като уведоми за това крайния получател, в случай, че:

11.2.1. В доклада или приложенията към него са налице неясноти, непълноти и/или неточности, които изискват допълнителна проверка. В такива случаи:

i) СНД може да изиска от крайния получател допълнителна информация и документи, разяснения или поправки, като определя подходящ срок за представянето им, който е не повече от 3 (три) работни дни от изпращането на искането. В този случай срокът за произнасяне по ДФО и ФТО спира да тече за времето от изпращане на искането към крайния получател до представянето на необходимата пълна, ясна и точна информация;

ii) ако за допълнителната проверка не е необходима допълнителна информация от крайния получател, а получаване на становище на друг орган или провеждането на специфична контролна или друга процедура (напр. целева проверка от национални или европейски контролни или одитни органи, и др. под.) срокът за произнасяне по ФТО се спира до получаването на становището, съответно до приключване на другата специфична процедура.

11.2.2. Налице е неприключила проверка по данни за нередност по смисъла на членове 4 – 8 във връзка с изпълнението на инвестицията. В този случай произнасянето по ДФО и ФТО се спира до приключването на проверката за нередност по съответния ред.

**11.3.** В случаите по чл. 11.2 срокът за произнасяне по ДФО и ФТО продължава да тече от датата, на която са били отстранени обстоятелствата, послужили като основание за спиране на срока, като за това се уведомява крайния получател.

**11.4.** СНД се произнася по ДФО и ФТО в съответствие в приложимите към изпълнението и отчитането на инвестицията правила и изисквания, като одобрява изцяло или частично изпълнението на инвестицията и постигнатите цели, или отхвърля отчета. Извън случаите на поетапно частично изпълнение, предвидени в описанието на инвестицията – Приложение І, СНД може да приеме окончателно частично изпълнение на инвестицията, като вземе предвид дали и доколко частичното изпълнение е приемливо с оглед характера и целите на инвестицията, вкл. доколко целите и свързаните с тях дейности са делими, и доколко тези цели са били изпълнени и/или могат впоследствие да бъдат изпълнени.

**11.5.** Въз основа на одобреното пълно или частично изпълнение на инвестицията по чл. 11.4, СНД одобрява извършените от крайния получател допустими разходи, пропорционално на одобреното (пълно или частично) изпълнение на инвестицията, освен ако част от тези разходи са засегнати от нередност по смисъла на членове 4- 8. В последния случай, независимо от изпълнението на съответните дейности и цели, СНД може да не признае изцяло или частично извършените за това разходи, като вземе предвид тежестта на нарушенията и отражението им върху изпълнението на инвестицията, като предостави на крайния получател възможност да изложи позицията си. При определянето кои и каква част от извършените допустими разходи да бъдат признати СНД преценява, но не единствено, доколко съответното нарушение засяга основна дейност или значителна част от инвестицията и в каква степен това компрометира изпълнението на инвестицията.

**11.6.** СНД извършва междинни, ако такива са предвидени, и окончателни плащания към крайните получатели въз основа на одобрената сума на извършените от крайния получател допустими разходи, отчетени в съответния ФТО, като приложи към нея процента на безвъзмездно финансиране, определен в описанието на инвестицията – Приложение І. Размерът на окончателното плащане се определя в съответствие с чл. 12.3.

**11.7**. СНД извършва плащането на одобрената сума безвъзмездно финансиране в срок от 30 дни от одобрението на съответния ДФО по реда на чл. 11.1 – 11.5.

СНД може да спре извършването на плащанията по договора без предизвестие, ако след одобрението на ДФО постъпят данни за обстоятелства по чл. 20.2.i) – ix), до окончателното установяване по съответния ред на наличието или неналичието на такива обстоятелства. В случай, че съответното обстоятелство бъде потвърдено, СНД може да упражни правата си по чл. 20.2 и чл. 20.4, като одобрените, но неизвършени плащания, се считат за отменени.

**11.8.** В случаите, когато това е предвидено в договора, към финалния ФТО и искането за окончателно плащане се прилага доклад за външен одит на документацията по проекта, изготвен от правоспособен одитор/одиторско предприятие, по образец на СНД. Докладът обхваща всички дейности и разходи, извършени при изпълнение на договора.

**11.9.** Сумите на безвъзмездното финансиране, изплащани от СНД се превеждат в банкова сметка на крайния получател, посочена в искането за плащане и финансовата идентификационна форма, изготвена по образец на СНД.

**11.10**. СНД извършва плащанията в лева, съобразно разпоредбите на договора.

**11.11.** Всички лихви, начислени по банковата сметка на крайния получател във връзка с получено от СНД авансово плащане по договора, и евентуални други приходи и/или печалби, генерирани по време и пряко дължащи се на изпълнението на проекта, се описват във финалния ФТО отчет и се приспадат от окончателното плащане до размера на дължимата сума или се възстановяват на СНД, в случаите, когато я надхвърлят.

**Член 12. Окончателен размер на безвъзмездното финансиране**

**12.1.** Общата сума, която СНД ще изплати на крайния получател, не може да надвишава максималния размер на безвъзмездното финансиране, предвиден в бюджета на одобрената инвестиция, съгласно описанието на инвестицията – Приложение І.

**12.2.** Крайният получател знае и приема, че безвъзмездната финансова помощ не може да има за цел или резултат реализирането на печалба по смисъла на член 192, т. 2 от Регламент (ЕС) 2018/1046 в рамките на изпълнението на инвестицията („принцип на забрана за извличане на печалба“). Под „печалба“ се разбира превишението, изчислено към момента на подаване на искането за окончателно плащане, на приходите спрямо допустимите разходи по изпълнение на инвестицията, при което приходите се ограничават до безвъзмездното финансиране от МВУ по договора и постъпленията от изпълнението на инвестицията. При безвъзмездно финансиране за оперативни разходи сумите, предвидени за натрупване на резерви, не се вземат предвид при проверката на спазването на принципа на забрана за извличане на печалба.

**12.3.** Окончателният размер на безвъзмездното финансиране по договора се определя въз основа на одобрената по реда на членове 11.1 – 11.5 обща сума на извършените от крайния получател допустими разходи, като към нея се приложи процента на безвъзмездно финансиране за инвестицията, определен в описанието на инвестицията – Приложение І.

Размерът на окончателното плащане на безвъзмездното финансиране се изчислява, като от одобрената обща сума на безвъзмездно финансиране по договора се прихванат приходите, съответстващи на безвъзмездното финансиране, и извършените авансово и междинни плащания, ако има такива.

**Член 13. Възстановяване на безвъзмездното финансиране**

**13.1.** Крайният получател се задължава да възстанови на СНД всички недължимо платени или надплатени, както и неправомерно получени или неправомерно усвоени суми по смисъла на чл. 162, ал. 2, т. 8 от Данъчно-осигурителния процесуален кодекс, в т.ч. в случаите по чл. 9.6 и чл. 11.5 по настоящите Общи условия, в 14-дневен срок от съобщаването за това.

**13.2.** Крайният получател се задължава да възстанови на СНД всички получени средства по договора, когато са нарушени приложимите към инвестицията правила за държавна/минимална помощ.

**13.3.** При възстановяване на дължимите средства преди изтичане на срока по чл. 13.1 не се дължи лихва за забава, като крайният получател се задължава да уведоми писмено СНД за доброволното възстановяване в срок от 5 работни дни след извършването му.

**13.4.** В случай че крайният получател не възстанови доброволно дължимите средства в срока по чл. 13.1, СНД извършва прихващане от последващо плащане по проекта. Дължимите средства се прихващат в рамките на деветдесет дни след изтичане на 14-дневния срок, определен в чл. 15.1, заедно с лихва за забава, начислена от датата, следваща изтичането на този 14-дневен срок, до датата на възстановяване на средствата.

**13.5.** В случай че крайният получател не възстанови доброволно дължимите средства в срока по чл. 13.1, СНД може да упражни правото си по учредени или издадени от крайния получател обезпечения. Тази разпоредба не накърнява правото на страните да договорят разсрочено плащане.

**13.6.** Дължимите средства по сумите, с които е намалена помощта на крайни получатели – бюджетни организации, които не са възстановени по реда на членове 13.1 и 13.2, подлежат на възстановяване от бюджетите на първостепенните разпоредители с бюджет, разпоредителите с бюджет по чл. 11, ал. 9 от Закона за публичните финанси или от бюджетните организации по чл. 13, ал. 4 от същия закон, в чиито структури е крайния получател. Дължимите средства по сумите, с които е намалено финансирането на крайни получатели – бюджетни организации, могат да се възстановяват по реда на чл. 106 от Закона за публичните финанси.

**13.7.** При невъзможност да се приложат способите за възстановяване, посочени в членове 13.1 – 13.6, СНД издава акт за установяване на публично вземане по реда на чл. 166, ал. 2 от Данъчно-осигурителния процесуален кодекс (ДОПК) на основание чл. 62 от Закона за публичните финанси във връзка с чл. 162, ал. 2, т. 3 от ДОПК. СНД уведомява за това Националната агенция за приходите, като дължимите вземания се погасяват по реда на чл. 169, ал. 1 от ДОПК.

**13.8.** Банковите такси, свързани с връщането на дължими суми на СНД, са изцяло за сметка на крайния получател.

**Член 14. Право на собственост/ползване на резултатите и придобитите активи**

**14.1.** Правото на собственост върху придобитите активи, включително правата на интелектуална и индустриална собственост върху резултатите от изпълнения проект (инвестиция по ПВУ), докладите и други документи, свързани с него, възникват и принадлежат на крайния получател и на неговите партньори, съобразно участието им в изпълнението на инвестицията, описано в Приложение І.

**14.2.** Независимо от разпоредбите на член 14.1 и при спазване на разпоредбата на чл. 15, Крайният получател предоставя на СНД, упълномощените от него лица, националните и европейски контролни и одитиращи органи, Европейската комисия, Европейската служба за борба с измамите, Европейската сметна палата и упълномощените за това външни одитори, вкл. одиторите, извършвани одит по чл. 11.8, правото да ползват свободно и съобразно обхвата на проверката всички документи, свързани с изпълнената инвестиция, независимо от формата им, при условие, че с това не се нарушават съществуващи права на интелектуална и индустриална собственост.

**14.3.** Когато седалището на партньор в изпълнението на одобрения проект (инвестиция по ПВУ) е извън България, най-късно до края на срока за изпълнение на инвестицията дълготрайните активи, закупени от партньора със средства от бюджета на проекта, трябва да се прехвърлят на крайния получател или на местните партньори, участвали в изпълнението на инвестицията, или на целевата група, за която е предназначена инвестицията. Копия от документите за прехвърляне на дълготрайните активи се прилагат към окончателния ФТО.

**Член 15. Поверителност**

**15.1.** При спазване на разпоредбата на чл. 10, СНД, лицата, упълномощени от него, националните и европейски контролни и одитни органи, и крайния получател се задължават да запазят поверителността на всички предоставени документи, информация или други материали, за срока по чл. 9.8. Европейската комисия има право на достъп до всички документи, предоставени на лицата, посочени по-горе, като спазва същите изисквания за поверителност.

**15.2.** При реализиране на своите правомощия СНД, упълномощените от него лица, националните и европейски контролни и одитни органи, крайният получател и Европейската комисия спазват изискванията за защита на личните данни за физическите лица и опазването на търговската тайна за юридическите лица в съответствие с действащото законодателство.

**Член 16. Информация, комуникация и публичност**

**16.1.** Крайният получател прилага подходящи мерки за информация, комуникация и публичност, съгласно разпоредбите на чл. 34 на Регламент (ЕС) 2021/241 на Европейския парламент и на Съвета от 12 февруари 2021 година за създаване на Механизъм за възстановяване и устойчивост.

**16.2.** Крайният получател посочва произход и осигуряват видимост на финансирането от ЕС, включително, ако е приложимо, чрез поставяне на емблемата на ЕС и на подходящо указание за финансирането, например „финансирано от Европейския съюз – СледващоПоколениеЕС“, по-специално когато популяризира действията и резултатите от тях, като предоставя последователна, ефективна и пропорционална целева информация на различни видове публика, включително медиите и обществеността.

**16.3.** Всяка публикация на крайния получател, под каквато и да е форма и в каквото и да е средство за осведомяване, в това число и интернет, трябва да съдържа следното заявление:

*“Този <документ/публикация> е създаден с финансовата подкрепа на* ***Европейския съюз – СледващоПоколениеЕС****. Цялата отговорност за съдържанието на документа се носи от <наименование на крайния получател> и при никакви обстоятелства не може да се приема, че този документ отразява официалното становище на Европейския съюз и <наименование на СНД>.“*

**16.4.** Крайният получател упълномощава СНД, националните контролни и одитиращи органи, Европейската комисия, Европейската служба за борба с измамите, Европейската сметна палата и упълномощените от тях външни одитори да публикуват неговото наименование и адрес, предназначението на отпуснатата безвъзмездно финансиране, максималния размер на помощта и съотношението на безвъзмездното финансиране към допустимите разходи по инвестицията.

**Член 17. Изменение на договора**

**17.1.** Договорът за финансиране, включително одобрената инвестиция, може да бъде изменян и/или допълван в следните случаи:

17.1.1. по инициатива на СНД или на крайния получател, когато това се основава на свързани с процедурата за предоставяне на средства по МВУ промени в правото на Европейския съюз и/или българското законодателство, в политиката на европейско и/или национално ниво, произтичаща от МВУ, ПВУ или друг стратегически документ, или при тяхното изменение;

17.1.2. по мотивирано искане на крайния получател извън случаите по т. 17.1.1, което отговоря на всяко от следните изисквания:

1. не засяга основната цел на одобреното предложение за изпълнение на инвестицията по ПВУ и не променя предназначението на подпомаганите активи;
2. не води до несъответствие с целите, дейностите, изискванията, посочени в условията за кандидатстване и изпълнение по процедурата за подбор;
3. не би поставило под въпрос сключването на този договор, съответно условията, при които същият би бил сключен;
4. не би било в противоречие с равнопоставеното третиране на кандидатите за финансиране от МВУ;
5. не води до несъответствие с критериите за оценка, по които проектът (предложението за изпълнение на инвестиция) е бил оценен и одобрен за финансиране.

**17.2.** Когато не е възможно договорът да бъде приведен в съответствие с промяната на националната или европейската нормативна или стратегическа рамка по чл. 17.1.1, както и при несъгласие на другата страна с произтичащото от тази промяна изменение в договора за финансиране, договорът може да бъде едностранно прекратен.

**17.3.** При изменение на договора по инициатива на крайния получател, същият следва да представи на СНД обосновано предложение за това. СНД взема решение по предложението в срок до 15 работни дни от получаване му. СНД може да откаже предложеното изменение на договора, както и да изисква допълнителни пояснения и документи, обосноваващи предлаганото изменение.

Крайният получател може да поиска удължаване на срока за изпълнение на одобрената инвестиция, определен в описанието на инвестицията - Приложение І не по-късно от един месец преди изтичането му, при условие, че срокът не превишава максималния срок за изпълнение на проектите по съответната процедура за предоставяне на средства от МВУ на крайни получатели.

**17.4.** Изменението на договора, вкл. на одобрената инвестиция, влиза в сила след сключване на допълнително споразумение между СНД и крайния получател.

**17.4.1.** При специфични формални или маловажни промени, когато това е изрично предвидено в договора за финансиране, страните могат да постигнат съгласие за изменение на договора в рамките на разменената между тях кореспонденция във връзка с изменението, в т.ч. кореспонденция през ИС на МВУ. В тези случаи допълнителното споразумение се счита за сключено по силата и при условията на разменената кореспонденция, без за това да е необходимо изричното подписване на нарочен двустранен писмен или електронен документ.

**17.5.** Недопустими са следните промени в договора за финансиране:

17.5.1. Промени в бюджета на одобрената инвестиция, водещи до увеличаване на първоначално договорения процент и размер, предвидени в договора за финансиране, и/или водещи до превишаване на средствата по „тип разходи“, за които има определен размер в нормативен акт, в акт на правото на Европейския съюз или в съответните условия за кандидатстване и изпълнение;

17.5.2. Промени, които поставят под въпрос постигането на етапите и целите (планираните резултати) на одобрената инвестиция и могат да доведат до внасяне на изменения в одобрения проект (инвестиция по ПВУ), които биха поставили под въпрос решението за предоставяне на безвъзмездното финансиране.

17.5.3. Промени, които биха представлявали нарушение на принципа на равнопоставеност на кандидатите и нарушават конкурентните условия, заложени в условията за кандидатстване и изпълнение, и приложимата нормативна уредба към съответната процедура за предоставяне на безвъзмездното финансиране по МВУ.

17.5.4. Промени, които биха довели до несъответствие на одобрената инвестиция с правилата на приложимия режим на държавна/ минимална помощ.

**Член 18. Прехвърляне на права и задължения по договора**

**18.1.** Правата и задълженията по договора не могат да бъдат прехвърляни или възлагани на трето лице без предварително писмено одобрение от СНД.

**Член 19. Спиране и продължаване на изпълнението, извънредни обстоятелства**

**19.1.** Крайният получател е длъжен да уведоми незабавно СНД и/или упълномощените от него лица за възникването на обстоятелства, които могат да възпрепятстват или забавят изпълнението на одобрения проект (инвестиция по ПВУ).

**19.2.** Крайният получател може да поиска от СНД временно спиране на изпълнението на проекта изцяло или отчасти, ако възникнат извънредни обстоятелства, които правят продължаването му твърде трудно или рисковано. Крайният получател следва да представи обосновано искане за спиране на изпълнението до СНД и/или упълномощените от него лица, като приложи цялата необходима информация. СНД може да не приеме мотивите за спирането, в случай, че то не е обосновано или би поставило под риск постигането на етапите и целите на одобрената инвестиция.

**19.3.** СНД може да изиска от Крайния получател да спре временно изпълнението на одобрения проект (инвестиция по ПВУ) в цялост или отчасти, ако възникнат извънредни обстоятелства, които правят продължаването му твърде трудно или рисковано, вкл. при съмнения за измама, корупция, конфликт на интереси или недопустимо двойно финансиране по чл. 4 – 8.

**19.4.** Без да се засяга правото на всяка от страните да прекрати договора в съответствие с чл. 20.1, ако договорът не е прекратен, в случай на временно спиране на изпълнението крайният получател е длъжен да направи необходимото, за да намали до минимум срока на спиране и да възобнови изпълнението, щом обстоятелствата позволят това, с предварителното разрешение на СНД.

Срокът на изпълнение се удължава с толкова време, колкото е изгубено при временното спиране на изпълнението, без да се засяга възможността за внасяне на изменения в договора, необходими за адаптиране на инвестицията спрямо новите условия за изпълнение.

**19.5.** Страните не отговарят за нарушение на задълженията си по договора, ако не са в състояние да ги изпълняват поради възникване на извънредно обстоятелство. Извънредно обстоятелство е всяка непредвидима изключителна ситуация или събитие, което е извън контрола на страните и не позволява на една от тях да изпълни задълженията си по договора, възникването му не може да се отдаде на грешка или небрежност от тяхна страна (или от страна на техните изпълнители, представители или служители) и не може да се преодолее при полагане на дължимата грижа. Не представляват извънредно обстоятелство недостатъци в оборудването или материалите или закъснения в предоставянето им, трудови спорове, стачки или финансови затруднения

Без да се засягат разпоредбите на членове 20.2. и 20.6, страната, засегната от извънредно обстоятелство, е длъжна да уведоми незабавно другата страна за възникването на извънредно обстоятелство, като посочи характера, вероятната продължителност и предвидимите последици от възникването му, както и да предприеме всички необходими мерки за ограничаване до минимум на възможните вредни последици.

**Член 20. Прекратяване на договора**

**20.1.** Ако някоя от страните е на мнение, че договорът повече не може да се изпълнява ефективно, тя следва да се обърне за съгласуване към другата страна. Ако страните не постигнат споразумение за разрешаване на проблема, всяка от тях има право да прекрати договора с едномесечно писмено предизвестие, без задължение за изплащане на обезщетение. В този случай, ако е приложимо, крайният получател дължи да възстанови на СНД недължимо платени, надплатени, неправомерно получени или неправомерно усвоени средства от МВУ във връзка с изпълнението на прекратения договор.

**20.2.** СНД има право да прекрати договора без предизвестие и без задължение за изплащане на обезщетение, в случай, че:

1. крайният получател е допуснал при изпълнението на договора измама по чл. 4, корупция по чл. 5 или конфликт на интереси по чл. 6.1. Наличието на измама по чл. 4 и корупция по чл. 5 се установява чрез влязло в сила осъдително съдебно решение, а наличието на конфликт на интереси по чл. 6.1 – с акт на компетентен орган по ЗПК или в доклад от проверка на СНД или друг национален или европейски контролен орган или от одит на компетентен национален или европейски одитиращ орган;
2. крайният получател е обявен в несъстоятелност, или спрямо него е открито производство по несъстоятелност или се намира в производство по ликвидация, ако се управлява от назначен от съда синдик, ако е сключил споразумения с кредиторите си за погасяване на задълженията си към тях, ако е преустановил дейността си или е в подобно положение, произтичащо от аналогична процедура, предвидена в националното законодателство;
3. крайният получател или лицата с правомощия за представителство, вземане на решения или контрол спрямо него са осъдени за престъпление по служба с влязла в сила присъда;
4. крайният получател е признат за виновен за тежко нарушение при упражняване на професионалната си дейност, доказано с всякакви средства, включително с решения на ЕИБ и на международни организации;
5. крайният получател не е изпълнил своите задължения, свързани с плащането на вноски за социално осигуряване или плащането на данъци в съответствие с българското законодателство, или с правните разпоредби на страната, в която се установен, ако това не е България;
6. крайният получател или лицата с правомощия за представителство, вземане на решения или контрол спрямо него са осъдени с влязла в сила присъда за измама, корупция, участие в престъпна организация, изпиране на пари или всякаква друга незаконна дейност, ако тази незаконна дейност накърнява финансовите интереси на ЕС;
7. на крайния получател е наложена административна санкция по член 109, параграф 1 от Регламент (ЕС, ЕВРОАТОМ) 2018/1046;
8. в хода на процедурата по предоставяне на средства по МВУ, довела до сключването на договора, крайният получател се е намирал в конфликт на интереси или е подал декларация с невярно съдържание при представянето на информацията, изискана като условие за участие в процедурата, или не е представил тази информация;
9. крайният получател умишлено декларира неверни или непълни данни във връзка с изпълнението на инвестицията, с цел неправомерно да получи договореното безвъзмездно финансиране.
10. крайният получател извърши промяна в правно-организационната си форма или преобразуване по време на изпълнение на проекта или в срока за поддържане на съответната инвестиция съгласно приложимия режим държавна помощ, освен ако СНД и крайния получател не са договорили по реда на чл. 18 договорните отношения да продължат с новия или преобразувания правен субект;
11. крайният получател неоснователно не изпълнява някое от задълженията си по договора за финансиране и/или приложенията към него и продължава да не го изпълнява или не представя задоволително обяснение в срок от 5 работни дни след изпращането на нарочно писмено уведомление за това от страна на СНД;
12. крайният получател не е осигурил достъп или не е намерен на местоизпълнението по договора, по време на изпълнение на проекта или в срока за поддържане на съответната инвестиция съгласно приложимия режим държавна помощ, повече от три пъти след надлежно уведомление без обективни причини,
13. крайният получател не спазва разпоредбите на членове 9, 10 и 18.

**20.3.** В случай на прекратяване на договора по чл. 20.1 и 20.2, точки x) - xiii) крайният получател има право да получи въз основа на мотивирано решение на СНД такава част от безвъзмездно финансиране по договора, която отговаря на изпълнената част от проекта, ако частичното изпълнение е приемливо с оглед етапите и целите на одобрената инвестиция, и е одобрено за изплащане по надлежния ред, като се изключват разходите, свързани с текущи ангажименти, които следва да бъдат изпълнени след прекратяването на договора. За тази цел крайният получател следва да представи искане за плащане и ФТО в съответствие с чл. 10 и чл. 11.

**20.4.** В случай на прекратяване на договора по чл. 20.2, точки i) – ix), СНД може да изиска пълно или частично възстановяване на вече изплатените суми от безвъзмездното финансиране, съразмерно с тежестта на нарушенията и отражението им върху изпълнението на инвестицията, като предостави на крайния получател възможност да изложи позицията си. При определянето дали да се иска пълно или частично възстановяване на изплатените по договора суми се преценява и следното, но не единствено: доколко съответното нарушение засяга основна дейност или значителна част от инвестицията и в каква степен това компрометира изпълнението на инвестицията, или нарушението засяга само определена обособена част от инвестицията, като частичното изпълнение е приемливо с оглед етапите и целите на инвестицията, и лицето, участващо в осъществяването на нарушението, може да бъде отстранено без това да повлияе на изпълнението на инвестицията.

**20.5.** СНД може едностранно да прекрати договора, за да предотврати или отстрани тежки последици за обществения интерес.

**20.6.** Преди или вместо да прекрати договора по силата на разпоредбите на настоящия чл. 20, СНД има право да вземе предпазни мерки, които се изразяват във временно прекратяване на плащанията без предизвестие в съответствие с чл. 11.7.

**Член 21. Приложим закон и уреждане на спорове**

**21.1.** За неуредените в настоящия договор въпроси се прилагат съответните разпоредбите на действащото българско законодателство и правото на ЕС.

**21.2.** Страните са длъжни да положат всички усилия, за да постигнат уреждане на възникнали между тях спорове по взаимно съгласие. Всяка от страните е длъжна да отговори в срок от 5 работни дни на искане на другата страна за уреждане на възникнал спор по взаимно съгласие. След изтичането на този срок, или ако опитите за уреждане на спора не са довели до резултати в срок от 20 работни дни от датата на първото искане, всяка от страните може да уведоми писмено другата, че смята процедурата за неуспешна.

**21.3.** Всички неуредени между страните спорове, породени от този договор или отнасящи се до него, включително споровете, породени или отнасящи се до неговото тълкуване, недействителност, изпълнение или прекратяване, както и споровете за попълване на празноти в договора или приспособяването му към нововъзникнали обстоятелства, ще бъдат отнасяни за решаване към компетентния български съд.

1. Вж. чл. 3, пар. 2, букви„а“ и „в“ и чл. 4, пар. 3 и 4 от Директива (ЕС) 2017/1371 на Европейския парламент и на Съвета относно борбата с измамите, засягащи финансовите интереси на Съюза, по наказателноправен ред. [↑](#footnote-ref-1)
2. Вж. чл. 4, пар. 2 и 4 от Директива (ЕС) 2017/1371 на Европейския парламент и на Съвета относно борбата с измамите, засягащи финансовите интереси на Съюза, по наказателноправен ред. [↑](#footnote-ref-2)